Dodetal styg ná botsing op N4Die ongelukstoneel. Foto: Verskaf ŉ Kind wat kritieke beserings opgedoen het tydens Sondag se botsing op die N4 naby Middelburg in Mpumalanga is in die hospitaal oorlede. Moeti Mmusi, woordvoerder van die provinsiale departement van gemeenskapsveiligheid, het gesê nog twee mense wat ernstige beserings opgedoen het, word in hospitale behandel. Vier mense is op slag dood toe twee voertuie gebots het. Volgens Mmusi blyk dit in dié stadium dat die twee voertuie sydelings teen mekaar gebots het. Drie mense in die afleweringsvoertuig is dood, terwyl nog ŉ persoon in die sportnutsvoertuig gesterf het. Die presiese omstandighede rakende die voorval word deur die polisie ondersoek.